# Anna Politkovskaja

### Wikipedia

Anna Stepanovna Politkovskaja (ven. Анна Степановна Политковская, 30. elokuuta 1958 New York – 7. lokakuuta 2006, Moskova), o.s. Mazepa, oli venäläisen Novaja Gazeta -lehden toimittaja. Politkovskaja kirjoitti lukuisia artikkeleita Tšetšenian ensimmäisestä ja toisesta sodasta, ja hänet tunnettiin Vladimir Putinin hallinnon arvostelijana. Hän syntyi New Yorkissa Yhdysvalloissa, jossa hänen vanhempansa toimivat Neuvosto-Ukrainan YK-diplomaatteina. Politkovskaja kuoli salamurhan uhrina 7. lokakuuta 2006 Moskovassa Venäjällä. Hänellä oli kaksi aikuista lasta.

## [muokkaa] Työ journalistina

Politkovskaja opiskeli journalistiikkaa Moskovan valtionyliopistossa. Valmistumisensa jälkeen 1980 hän työskenteli Izvestija-sanomalehden palveluksessa. Kesäkuussa 1999 hän aloitti kolumnien kirjoittamisen Novaja Gazetaan, jonka omistajiin kuuluu Mihail Gorbatšov.

Monet suomalaiset poliitikot ja kulttuurihenkilöt tunsivat Suomessa usein käyneen Politkovskajan henkilökohtaisesti.[1] Anna Politkovskaja oli yksi kansainvälisen Tšetšenia-seminaarin esitelmöijistä ja keskustelijoista 21. tammikuuta 2005 Suomen eduskunnan auditoriossa.

Kertomansa mukaan Anna Politkovskaja pitää varmana, että Venäjän viranomaiset yrittivät myrkyttää hänet lentokoneessa, kun hän oli matkalla Beslaniin koulukaappauksen aikana. Armeija ja turvallisuuspalvelut vaikeuttivat usein hänen työskentelyään muun muassa pitämällä säilössä ja uhkailemalla. Politkovskaja pystyi osoittamaan armeijan sekaantumisen taloudelliseen toimintaan Tšetšeniassa, ja hän esitteli kirjoituksissaan, kuinka rikollisliigat, tšetšeenipoliisit ja Venäjän armeijan upseerit toimivat yhteistyössä varastaessaan öljyä öljyputkista.

## [muokkaa] Murha

7. lokakuuta vuonna 2006 Politkovskaja löydettiin ammuttuna asuinkerrostalonsa hissistä Moskovasta [2]. Poliisi löysi ruumiin viereltä äänenvaimentimella varustetun Makarov PM -pistoolin ja neljä hylsyä. Äänenvaimentimen takia naapurit eivät kuulleet laukauksia. Ennen kohtalokasta hetkeä Politkovskaja oli palaamassa ostoksineen Ramstore-supermarketista. Hän vei ensimmäiset kauppakassinsa asuntoon ja jätti viimeiset talonsa eteiseen. Murhaaja yllätti Politkovskajan, kun hän palasi hissillä ensimmäiseen kerrokseen hakemaan viimeisiä kauppakassejaan. Riippumaton venäläinen lehti Kommersant kertoi poliisitutkimusten pohjalta, että Politkovskajaa oli ammuttu neljästi: kahdesti sydämen tienoille, kerran olkapäähän ja vielä päähän kun hän oli jo kuollut. Toisten tietojen mukaan surmaluoteja oli kaksi. Yksi rintaan ja toinen päähän varmistukseksi. Kuitenkin hylsyjä oli tässäkin tapauksessa neljä.

Valvontakameroille tallentui ilmeinen murhaaja, 180-senttinen 30-vuotias mies tummissa vaatteissa ja mustassa lippalakissa. Teon epäillään olleen palkkamurha. Valvontakameroiden perusteella häntä avusti noin 30-vuotias nainen.[3]

Murhatutkimuksia johtaa Venäjän valtakunnansyyttäjä Juri Tšaika. Politkovskajan murhan selvittämiseen johtavista tiedoista on Novaja Gazeta luvannut 25 miljoonan ruplan (740 000 euron) palkkion.[4] Politkovskaja haudattiin tiistaina 10. lokakuuta 2006 Moskovan Trojekurovskojen hautausmaalle.[5]

Venäjän poliisin etsimä, Omon-erikoisjoukkojen entinen upseeri Aleksandr Prilepin on lehtihaastattelussa kiistänyt osallisuutensa murhaan, vaikka onkin myöntänyt raivostuneensa Politkovskajan jutuista. Vuonna 2001 Politkovskaja syytti kirjoituksessaan Prilepiniä ja tämän kahta kollegaa raakuuksista Tšetšeniassa. Toinen kollegoista, Sergei Lapin, on saanut Politkovskajan esilletuomien asioiden vuoksi 11 vuoden vankeustuomion.

### [muokkaa] Kansainväliset reaktiot

Yhdysvaltojen ulkoministeriön tiedottaja Sean McCormack sanoi, että Yhdysvallat kehottaa Venäjää tutkimaan murhan välittömästi ja perusteellisesti.

Entinen Neuvostoliiton johtaja Mihail Gorbatšov on tuominnut murhatyön jyrkästi.

Suomen ulkoministeri Erkki Tuomioja pitää Politkovskajan murhaa "iskuna sananvapautta vastaan". Aleksanteri-instituutin johtaja Markku Kivinen syytti murhasta heti samana päivänä Venäjän tiedustelupalvelua.[6]

Suomi on esittänyt Euroopan unioniin puheenjohtajamaana kannanoton Politkovskajan murhasta. Kannanotossa todetaan, että EU pahoittelee syvästi Politkovskajan murhaa. Anna Politkovskajaa luonnehdittiin Venäjän ilmaisuvapauden puolustajaksi. Lisäksi Suomi vaati murhan perusteellista tutkimista ja syyllisten tuomista tuomittaviksi sekä ilmaisi osanottonsa Politkovskajan perheelle ja ystäville.[7]

Euroopan neuvoston ihmisoikeuskomissaari Thomas Hammarberg vaati tapauksen puolueetonta tutkimista. Hänen mukaansa ei ole mahdotonta, että Venäjän turvallisuusjoukot olisivat murhan takana.

Ihmisoikeusjärjestö Amnesty International arvioi, että Politkovskaja murhattiin, koska hän toimittajan työssään raportoi ihmisoikeusloukkauksista Tšetšeniassa ja muualla Venäjällä.[8]

Ruotsin uusi ulkoministeri Carl Bildt vaati tuoreeltaan surmatyön kunnollista selvittämistä.[9]

### [muokkaa] Mielenosoitukset ja muistotilaisuudet

Politkovskajan muistoksi järjestettiin tilaisuuksia useissa maissa

Suomen PEN järjesti hiljaisen kynttilämielenosoituksen Anna Politkovskajan muistoksi Helsingissä Venäjän suurlähetystön edessä sunnuntaina 8. lokakuuta 2006. Politkovskajan muistoa kunnioittamaan oli illalla kerääntynyt tiedotusvälineiden mukaan yli tuhat mielenosoittajaa. Lisäksi ainakin Lahdessa, Turussa ja Tampereella järjestettiin vastaavanlaisia mielenilmauksia.[10]

Myös Venäjällä ihmiset ovat kokoontuneet mielenosoituksiin murhatekoa vastaan. Venäjän presidentti Vladimir Putin lupasi maanantaina 9. lokakuuta maansa ryhtyvän "kaikkiin tarvittaviin toimiin" toimittaja Anna Politkovskajan surmaajan löytämiseksi.[11]

### [muokkaa] Tutkijan myrkytys

Murhaa epävirallisesti tutkinut entinen KGB:n ja FSB:n agentti Aleksandr Litvinenko joutui myrkytyksen kohteeksi Lontoossa 1. marraskuuta 2006. Hän sai lontoolaissairaalassa tehohoitoa, mutta kuoli saamiinsa vaurioihin 23. lokakuuta 2006. Aluksi epäiltiin talliummyrkytystä, mutta myöhemmin myrkky osoittautui polonium 210:ksi. Litvinenkon oli tarkoitus tavata kontakti, joka väitti tietävänsä Politkovskajan murhasta.

## [muokkaa] Teoksia

- Anna Politkovskaja (2005): Putinin Venäjä. Suomentanut Nina Saikkonen. Suomennettu pääosin englanninkielisestä käännöksestä Putin's Russia. Pystykorvakirja. Helsinki: Like ja Suomen Rauhanpuolustajat. ISBN 952-471-429-9 (sid.).
- Anna Politkovskaja (2003): Toinen Tshetshenian sota. Pystykorvakirja. Suomentanut Jukka Mallinen. Alkuteos: ven. Вторая чеченская, Vtoraja Tšetšenskaja. Helsinki: Like ja Suomen Rauhanpuolustajat. ISBN 952-471-141-9 (nid.) 2. painos 2003..
- Anna Politkovskaja (2001): A dirty war: a Russian reporter in Chechnya. Englanninkielinen. Kirjan artikkelit ovat ilmestyneet Novaja gazeta -lehdessä vuosina 1999–2001. Lontoo: The Harvill Press. ISBN 1-86046-897-7 (nid.).
- A Russian Diary (Venäläinen päiväkirja) ilmestyy huhtikuussa 2007, suomeksi toukokuussa 2007 (Like).

## [muokkaa] Lähteet

1. ↑ Helsingin Sanomat 8.10.2006
2. ↑ HS: Toimittaja Anna Politkovskaja surmattu Moskovassa
3. ↑ HS: Putin lupasi Venäjän selvittävän Politkovskajan murhan
4. ↑ HS: Politkovskajan murhan selvittämisestä luvassa palkkio
5. ↑ Politkovskaya Gunned Down Near Home
6. ↑ Venäläistoimittajan murha tuomittu laajalti. YLE. Luettu 08.10.2006.
7. ↑ MTV3 uutiset: EU vaatii Politkovskajan murhan perusteellista tutkimusta
8. ↑ MTV 3 uutiset: Toimittaja Anna Politkovskaja murhattu
9. ↑ Helsingin Sanomat 9.10.2006
10. ↑ MTV3 uutiset: Yli tuhat mielenosoittajaa muistaa Politkovskajaa
11. ↑ Putin: Venäjä tekee kaikkensa selvittääkseen murhan

## [muokkaa] Aiheesta muualla

- Anna Politkovskajan kolumneja (venäjäksi)
- Novaja Gazeta (venäjäksi)
- Arvostelu kirjasta Putinin Venäjä
- Ministeri Erkki Tuomiojan arvio kirjasta Toinen Tshetshenian sota
- Heidi Hautala: Nainen joka teki vaikutuksen
- Putinin Venäjä murhaa aktivisteja

Haettu osoitteesta http://fi.wikipedia.org../../../a/n/n/Anna_Politkovskaja_30d6.html

Luokat: Venäläiset toimittajat | Ihmisoikeusaktivistit | Selvittämättömät henkirikokset | Salamurhatut

##### Views

- Artikkeli
- Keskustelu
- Nykyinen versio

##### Etsi

##### Muilla kielillä

- Bahasa Indonesia
- Bosanski
- Brezhoneg
- Català
- Cymraeg
- Dansk
- Deutsch
- Eesti
- Ελληνικά
- English
- Español
- Esperanto
- Euskara
- Français
- Hrvatski
- Italiano
- ქართული
- Lietuvių
- Nederlands
- 日本語
- Norsk (bokmål)
- Norsk (nynorsk)
- Polski
- Português
- Română
- Русский
- Svenska
- Українська